
Személyre szabott 3D modellek alkalmazhatósága komplex pulmonalis atréziában

Bevezetés: Kutatásunkban egy kamrai szeptumdefektussal, és pulmonalis atresiaval járó, valamint Major Aortopulmonary Collateral Arteries ún. MAPCA-kal társuló betegséggel született gyermekeket vizsgáltunk.
Célkítűzés: Kutatócsoportunk célja volt rutin CT angiográfiiás felvételekből készített 3D modellek alkalmazhatóságának vizsgálata a műtéti tervezésben, valamint intraoperatív körülmények között. Munkánk során az angiografiás felvételek alapján a rekonstruált erek nyitvamaradását prediktáltuk. Így a műtétet megelőzően pontosabb információt kaphatunk a rekonstruálandó erek természetéről, melyet beépíthetünk a terápiás tervbe.
Módszerek: 2016 októbere és 2021 júliusa között született, MAPCA-val diagnosztizált újszülöttek ellátása történt a Gottsegen György Országos Kardiovaszkuláris Intézet Gyermekszívsebészeti Központjában. A betegekről készült CTA felvételek DICOM adataiból 3D modelleket készítettünk, a pontos anatómia lefutás megismerése céljából.
Másik módszerünk a digitális szubszrakciós angiográfiás (DSA) felvételek Python nevű szoftverrel történő értékelése volt, mely során preoperatív, valamint posztoperatív felvételeken, a MAPCA-kon méréseket végeztünk és prediktáltuk a sebészi rekonstrukciójukat követő nyitvamaradási esélyeiket.
Értékelés: Kutatásunkban 11 gyermek került bevonásra. Unifokalizációs műtét időpontjában az átlagéletkor 8,6±6,9 hónap volt, átlagosan 360±113 perc. A műtéteket követő nyitva maradási ráta 84,3% volt a posztoperatív időszakban. Prediktált nyitva maradási ráta 82,7%-nak bizonyult (K-means Cluster analízis, F-teszt, p<0,05). Az elzáródott ereknél az endotélt érő nyíróerő 35,4±5,3 Pa. Szignifikánsan (p<0,05) magasabb, mint a nem elzáródott kollaterálisoknál 14,3±3,6 Pa.
Következtetés: A MAPCA-kal diagnosztizált újszülöttek ellátása komplex feladat, de a modern technikák számos lehetőséget kínálnak ennek megoldására. Ennek egyik, már bizonyított módszere a 3D modellek alkalmazása.
A képelemzés segítségével az erek áramlási tulajdonságaiban bekövetkező változásokról kaphatunk információt és ezekből következtetéseket vonhatunk le, melyek a jövőben akár a rekonstruálandó erek kiválasztásánál is befolyásoló hatással lehetnek.



